Beszámoló a Brenner János Hittudományi Főiskola Szombathelyi Képzési Központ 2019. évi tevékenységéről

A Brenner János Hittudományi Főiskola Szombathelyi Képzési Központ (BJHF SZKK) 2019. évi tevékenységének meghatározó eseménye a 2017-ben kormányzati forrásból megkezdett belső felújítás befejezése, majd a felújított épület birtokba vétele. 2018 szeptemberében használatba vettük a felújított épületet, amelyet november 8-án teológiai szimpózium keretében dr. Veres András megyés püspök úr áldott meg, Rektor úr, dr. Puskás Tivadar polgármester úr, illetve a főiskola oktatói és hallgatói közössége jelenlétében.

Hálásan, gondosan használjuk a megújult épületet, amelyre állami támogatásból mintegy 80 millió forint, a Szombathelyi Egyházmegye részéről pedig még egyszer ennyi jutott. Ahogy az lenni szokott, a munkálatokat csak abbahagyni lehet, befejezni sosem. Súlyos gond, hogy az építkezéseket súlytó drágulások miatt a beütemezett és megtervezett külső felújítás nem valósulhatott meg. Ez különösen is aggasztó az épület tetőszerkezetét tekintve, amely szakértők szerint már csak néhány évig maradhat helyén, ezután, vagyis mielőbb, teljes cserére szorul. A tető és a külső felújítás érdekében az intézmény mielőbb újra jelentős támogatásra szorul. Ebben az értelemben előre is meg szeretnék köszönni minden jóakaratú felajánlást, támogatást, összefogást.

A Képzési Központ életét érintő változás, hogy az eddigi igazgató, dr. Martos Levente Balázs 2019. szeptember 1-i hatállyal a Központi Papnevelő Intézet rektora lett, az igazgatói megbízatást 2019. október 29-től fogva Molnár Szabolcs vette át Székely János püspök úrtól.

A főiskola a mindennapi felsőoktatási feladatok mellett egyre hangsúlyosabban szeretné képviselni a keresztény szellemi örökséget, amelyet Szombathely városa is sokféle szinten élvez és képvisel, és ami ma is megtermékenyítheti, kiegyensúlyozottabbá teheti a kultúránkat. Szeretnénk a főiskolát olyan találkozóhellyé tenni, ahol a diákok mellett mindazok összejöhetnek, akik az európai szellemtörténet keresztény gyökerei és mai lehetőségei iránt érdeklődnek vagy felelősséget is éreznek. 2019. március 25-én tanulmányi napot, április 13-án pedig nyitott napot tartottunk.

A főiskola mindennapi feladatai, alaptevékenysége továbbra is a felsőoktatási hitéleti szakok fenntartása, illetve, az előbb mondottak fényében is, a hitéleti és tanárképzés összehangolása. Képzési kínálatunk 2019 szeptemberétől katolikus kántor alapképzést, katekéta-lelkipásztori munkatárs alapképzést, hittanár nevelőtanár osztatlan képzést, illetve az előbbi szaknak az ELTE Savaria Egyetemi Központtal együttműködve tanárszakokkal együtt - köztük újakkal, mint pl. kémia, német - folytatott szakpáros képzését foglalja magába. A főiskola részt vesz a Szombathelyi Egyházmegye mentor hittanár programjában, amely a korábban végzett hittanárok továbbképzését, szellemi és lelki támogatását célozza.